Kuna ELi humanitaarabi vabatahtlike valimisel ja lähetamisel rakendatakse vajaduspõhist lähenemisviisi, on vabatahtlike taust mitmekesine ja oskused erinevad. Organisatsioonidel on kavas pakkuda 2019. aastal eeldatavasti kättesaadavaks tehtavast 368st vabatahtliku kohast 275 kohta (75,7 %) noortele vabatahtlikele (vähem kui viis aastat asjakohaseid kogemusi) ja 93 kohta (25,3 %) kogenud vabatahtlikele (enam kui viis aastat asjakohaseid kogemusi).

Allpool esitatud kaardil on näidatud riigid, kuhu kavatsetakse lähetada 2018. aasta konkursikutse alusel 2019. aastal vabatahtlikke. Enne lähetuse algust vaadatakse läbi hinnang iga riigi (nt Nicaragua ja Burundi) julgeolekuolukorra kohta.

Joonis 2. Riigid, kuhu kavatsetakse lähetada 2018. aasta konkursikutse alusel vabatahtlikke

Algatuse elluviimise algusest saati on organisatsioonid vajanud oskusi kõige enam sellistes valdkondades nagu teabevahetus (17 %), katastroofiohu juhtimine (11 %), rahandus (10 %), suutlikkuse suurendamine (10 %), projektijuhtimine (9 %), kogukonnapõhine areng (7 %), sooline võrdõiguslikkus (7 %), seire ja hindamine (4 %) ning kliimamuutustega kohanemine (4 %).

Alates algatuse käivitamisest on edukalt täidetud 77 veebipõhise vabatahtliku tegevusega seotud ülesannet, neist 54ga jõuti lõpule 2018. aastal. Kõige sagedamini sooviti selliste ülesannete täitmist, mis hõlmasid teadusuuringuid, tõlkimist, graafilist disaini, teadmiste jagamist, tehnoloogiat ja kaardistamistegevust.

Näited 2018. aastal elluviidud projektide raames toimunud vabatahtliku tegevuse kohta

Projekt, mille raames ELi humanitaarabi vabatahtlikud aitavad suurendada Lähis-Idas, Aafrikas ning Lõuna- ja Kesk-Ameerikas haavatavate ja katastroofis kannatanud kogukondade vastupanu- ja reageerimisvõimet (EU Aid Volunteers strengthening the resilience and response capacity of vulnerable and disaster-affected communities in the Middle East, Africa, Southern and Central America), toob kokku kolm lähetavat organisatsiooni – ühe Itaaliast (GVC) ja kaks Hispaaniast (Alianza por la Solidaridad ja Acción Contra El Hambre) –, kes teevad koostööd, et lähetada 33 ELi humanitaarabi vabatahtlikku osalema 12 kolmandas riigis (Tuneesia, Palestiina, Jordaania, Liibanon, Boliivia, Peruu, Guatemala, Nicaragua, Burkina Faso, Burundi, Mosambiik ja Mauritaania) 19 vastuvõtva organisatsiooni humanitaarabioperatsioonides. Guatemalas on projekti eesmärk suurendada kohalike organisatsioonide suutlikkust võtta vastu vabatahtlikke ja hoida ära õnnetusi ning parandada valmisolekut katastroofideks. Eurooplased ja kohalikud elanikud töötavad koos selle nimel, et suurendada kõige vähem arenenud ja ebakindlas olukorras olevate riikide haavatavate kogukondade vastupanuvõimet. Üks noor ELi humanitaarabi vabatahtlik, kes tegutses seire, hindamise, vastutuse ja õppimise valdkonnas, kirjeldab oma rolli Guatemalas, kus ta tegi laste toitumise alaseid uuringuid, järgmiselt:

„Kõige rohkem võtavad aega projekti tasandil täidetavad lühiajalised ülesanded. Näiteks osalemine abisaajate väljavalimises, konkreetse uuringu valimi suuruse väljaarvutamine, tahvelarvutis täidetava küsimustiku koostamine, statistiliste uuringute läbivaatamine, näitajate kindlaksmääramine jne. Enamasti on see töö üsna tehniline, kuid tunnen end oma IT- ja statistikaalaseid teadmisi kasutades projektis kasulikuna. [---] Ametialasest vaatepunktist oli see hea meeldetuletus sellest, kuidas teooriat on keeruline tasakaalustada kohapeal tegelikkusega. Kuidas valida 2 400 meetri kõrgusel uuringu jaoks juhuslikkuse alusel välja majad, kui mõni neist asub 40minutilise jalutuskäigu kaugusel teispool jõge? [---] Esimesel päeval jälgisin sealseid väga professionaalseid töötajaid ja õppisin neilt, pärast aga tegin uuringuid ise. Minu vastutuse all oli üks kahest kaheliikmelisest uurijaterühmast ja antropomeeter, mille abil saab kaaluda alla viieaastaseid lapsi ja mõõta nende pikkust, et avastada alatoitumus.“ ( https://webgate.ec.europa.eu/echo/eu-aid-volunteers_en/story-meal_en )